ཐགས་བཀྲམ་པའི་སྐབས་སུ་ཁྱིམ་མཚེས་ཀྱི་སྐྱེས་མ་དག་ལག་རོགས་འོངས་པའི་སྲོལ་ཡོད་ཅིང་ཐགས་འཐག་པའི་ལག་ཆ་ནི་གཙོ་བོ་ཤིང་བེ་ལོ་ཞེས་པ་དེས་བཟོས་ཞིང་དེ་ལ་ཐགས་རྐང་།ཐགས་སྒྲོག་དང་སྒམ་བུ།ཐགས་ཆ་ཟེར་བ་སོགས་ཡོད།དེ་ཡང་ཁུལ་རྩིད་གསེད་པ་དང་འཁེལ་བ།ཐགས་བཀྲམ་པ་དང་ཐགས་འཐག་པ་སོགས་ནི་བུད་མེད་དག་གིས་ལས་ཀ་ཡིན་ལ་ཁུལ་རྩིད་བྲེག་པ་དང་སྦྲ་བཟོ་བ་དང་སྦྲ་ཕུབ་པ་སོགས་ནི་སྐྱེས་པ་དག་གི་ལས་ཀ་ཡིན་ནོ།།སྦྲ་ལ་རེ་བ་གསར་པ་གཏོང་སྐབས་ཁྱིམ་མཚེས་ཀྱི་སྐྱེས་པ་ཚོ་ལག་རོགས་སུ་འོངས་ནས་རེ་སྟོན་བྱེད་ཅིང་ཤ་བཙོ་བ་སོགས་ཟས་གང་ལེགས་བཤམས་པའི་སྲོལ་ཡོད།སྦྲ་ཆེ་བའི་རིགས་ལ་སྦྲ་ཁ་ནས་ཆོན་ཆེན་བར་རེ་བ་ལྔ་སྡེབ་དང་ཆོན་ཆེན་ནས་ཆོན་ཆུང་བར་རེ་བ་ལྔ་སྡེབ་སྦྲ་མཐར་གཉིས་ཏེ་ཕྱོགས་རེ་ལ་བཅུ་གཉིས་རེ་ཡོད་དོ།།དེ་ལྟར་རེ་བ་གསར་པ་གཏོང་སྐབས་སྦྲ་ཁ་ནས་མར་འཚབ་པ་མ་གཏོགས་མཐའ་ནས་གྱེན་དུ་གཏོང་སྲོལ་མེད་ལ་སྦྲ་བཟོ་བའི་བཟོ་སྲུབས་ནི་དབྱར་ཁ་ཕྱི་ལ་བསྐོར་ཏེ་ཕུབ་པ་དང་དགུན་ཁ་ནང་དུ་བསྐོར་ནས་ཕུབ་པ་ཡིན་ཞིང་དེ་ཡང་དབྱར་ཁ་ཕྱིར་བསྐོར་ནས་ཕུབ་པ་ནི་ཐིགས་ཆུ་ནང་དུ་མི་འོང་བ་དང་དགུང་ཁ་ནང་དུ་བསྐོར་ནས་ཕུབ་པ་ནི་སྦྲ་མི་རལ་བ་དང་མི་ཐེད་པའི་ཆེད་དུ་ཡིན་ཞེས་བཤད་སྲོལ་ཡོད།སྦྲ་ཕུབ་ཚུལ་ནི་ཕྱི་ཀ་དང་ནང་ཀ་ཟེར་བའི་སྦྲ་གྱེན་དུ་འགེར་བྱེད་ཀྱི་ཀ་ར་སྟེ་ནང་གི་ཀ་ར་ནི་ཅུང་ཙམ་སྦོམ་དགོས་ལ་ཕྱི་ཡི་ཀ་ར་ནི་ཅུང་ཕྲ་དགོས་པ་ཡིན།།